
Σκοπός
Η οδηγία περιγράφει και ενημερώνει συνοπτικά τους εργαζόμενους (διοικητικό και διδακτικό προσωπικό) για τον τρόπο χρήσης των κοινωνικών μέσων δικτύωσης (social media), ώστε να διασφαλίζεται η προστασία των προσωπικών δεδομένων.  
Ανάλυση

Οι εργαζόμενοι του Πανεπιστημίου λαμβάνουν υπόψιν τις παρακάτω οδηγίες σχετικά με την χρήση των κοινωνικών μέσων δικτύωσης, είτε πρόκειται για τους προσωπικούς τους λογαριασμούς, είτε για τα προφίλ που διαθέτει το Πανεπιστήμιο στα κοινωνικά μέσα δικτύωσης:
· οι χρήστες δεν πρέπει να πατούν πάνω σε διαφημίσεις, banners προσφορών και γενικότερα σε pop-up  παράθυρα.
· απαγορεύεται η δημιουργία λογαριασμών σε κοινωνικά μέσα δικτύωσης (Social Media) όπως Facebook κ.λπ., με τα ίδια αναγνωριστικά (username ή / και password) που χρησιμοποιούνται ήδη για πρόσβαση σε πληροφοριακούς πόρους του Πανεπιστημίου (υπολογιστές, laptop, Servers κ.α.).
· απαγορεύεται η χρήση κοινωνικών μέσων δικτύωσης (Social Media) όπως Facebook κ.λπ. μέσω προσωπικών λογαριασμών από πληροφοριακούς πόρους του Πανεπιστημίου, που μπορούν να οδηγήσουν σε δυσφημιστικές ενέργειες για το Πανεπιστήμιο (π.χ. εξύβριση προσώπων, ανάρτηση περιεχομένου που προστατεύεται από δικαιώματα πνευματικής ιδιοκτησίας κ.λπ.) ή παραβίαση των Πολιτικών Προστασίας Δεδομένων του Πανεπιστημίου. Επιτρέπεται η χρήση των ανωτέρω υπηρεσιών μόνο για προβολή του Πανεπιστημίου (π.χ. προφίλ στα social media) ή προσωπικούς λογαριασμούς που οδηγούν σε ταυτοποίηση του εργαζομένου (π.χ. απαγορεύονται λογαριασμοί με ψευδώνυμα). 
· δεν επιτρέπεται η χρήση υπηρεσιών Live streaming, πάρα μόνο κατόπιν έγκρισης από τη Σύγκλητο/Συμβούλιο Διοίκησης.
· δεν κοινοποιούνται φωτογραφίες φυσικών προσώπων που έχουν αιτηθεί να μην χρησιμοποιηθούν οι φωτογραφίες τους στα προφίλ που διαθέτει το Πανεπιστήμιο στα κοινωνικά μέσα δικτύωσης.
· σε περίπτωση ανάρτηση φωτογραφιών φυσικών προσώπων σε μέσα κοινωνικής δικτύωσης, πρέπει να έχει διασφαλιστεί πρωτύτερα η νομιμότητα της επεξεργασίας (π.χ. λήψη συγκατάθεσης).
· σε περιπτώσεις απεικόνισης πολλών φυσικών προσώπων, για τα οποία δεν είναι σαφές εάν έχουν λάβει την απαιτούμενη πληροφόρηση και εάν έχουν ενημερωθεί σχετικά με τη δυνατότητα εναντίωσης στην κοινοποίηση των φωτογραφιών τους, εφαρμόζεται η τεχνική της «θόλωσης» πριν από την κοινοποίηση της φωτογραφίας με τρόπο ώστε να αποτρέπεται η αντίστροφη μηχανική (reverse engineering) και τα σχετικά δεδομένα να θεωρούνται ανωνυμοποιημένα. 
· λαμβάνονται τα απαραίτητα τεχνικά και οργανωτικά μέτρα  για τα πρωτογενή δεδομένα, δηλαδή τα δεδομένα που τηρούνται πριν την εφαρμογή της θόλωσης, ενώ έχει οριστεί και ο χρόνος τήρησης αυτών. 
· δεν απαντώνται αιτήματα πολιτών μέσω social media και ειδικότερα αυτά που εμπεριέχουν δεδομένα ειδικών κατηγοριών (π.χ. δεδομένα υγείας), αλλά δίνεται στο φυσικό πρόσωπο πληροφόρηση για τον επίσημο τρόπο υποβολής του αιτήματός του. 

